Polisievrou steeds nie gevonnis ná verhouding met bendelidAlicia Beeming. Foto: Facebook via ANA. Die vonnisoplegging vir die voormalige lid van die Port Elizabeth-polisie se bendetaakspan wat stilgebly het oor die doen en late van ŉ berugte bendelid, tegelyk ook haar geheime minnaar, is Donderdag nóg ŉ keer in die landdroshof in Port Elizabeth uitgestel. Dit kom nadat Alicia Beeming (34) al verlede jaar aan regsverydeling skuldig bevind is. Sy het haar verhouding met Hans Jordaan, ŉ bendelid met ŉ hoë rang, geheim gehou terwyl sy ŉ aktiewe spesialisbeampte was wat bendeaktiwiteite in Port Elizabeth se noordelike omgewings ondersoek het. Beeming het verder ook toegang gehad tot geklassifiseerde dokumente en dossiere en het geweet waar Jordaan hom bevind, maar dit nie bekend gemaak nie, selfs al was haar eenheid op soek na hom in verband met ŉ saak van poging tot moord wat verband hou met ŉ bendeskietery in 2014. Die vonnisoplegging, wat in April vanjaar ook uitgestel is, is Donderdag weens die afwesigheid van Beeming se regsverteenwoordiger uitgestel. Die 34-jarige, wat nou vir die polisie se afdeling vir gesinsgeweld, kinderbeskerming en seksuele misdrywe werk, is vroeër vanjaar van konstabel na die rang van sersant bevorder ondanks dié aanklagtes teen haar. Sy is vroeër ook tydens ŉ interne dissiplinêre verhoor skuldig bevind en moes ŉ boete van R2 400 betaal. Beeming is ook ŉ strafbepaling van ontslag gegee wat vir ses maande opgeskort is op voorwaarde dat sy nie in dié tyd aan soortgelyke wangedrag skuldig bevind word nie. Die saak is tot 10 Oktober uitgestel.